21. Kvalitetsstandard Ældre og Sundhed 2025 (Åben)
Tidl. politisk behandling SS-U, 05.11.24, pkt. 3
Forventet sagsgang
SS-U, ØK, BY
Lovgrundlag
Bekendtgørelse om kvalitetsstandarder for 
hjemmehjælp, rehabiliteringsforløb og træning efter 
servicelovens §§ 83, 83a og 86
SAGENS INDHOLD
Byrådet skal i denne sag tage stilling til forslag om revideret kvalitetsstandard for 
ældre- og sundhedsområdet 2025 efter høring hos Ældrerådet og Handicaprådet.
”Kvalitetsstandard Ældre og Sundhed 2025” beskriver det serviceniveau, som Byrådet fastlægger for 
indsatsen for borgere på ældre- og sundhedsområdet. Beskrivelsen af indholdet, omfanget og udførelsen 
af de kommunale ydelser skal sikre sammenhæng mellem serviceniveau, de afsatte ressourcer, de 
visiterede ydelser og leveringen af hjælpen.
Byrådet skal hvert år behandle en kvalitetstandard for personlig pleje, praktisk hjælp, madservice, 
rehabiliteringsforløb samt kommunal genoptræning og vedligeholdelses-træning til borgerne. I [adresse] 
Kommune indeholder kvalitetsstandarden, ud over de lovpligtige områder, også ydelser som aflastning, 
sygepleje, aktivitetstilbud, forebyggende hjemmebesøg, omsorgstandpleje, hjælpemidler, plejeboliger og 
kørsels-ordninger til læge og speciallæge.
Der fremhæves følgende foreslåede ændringer til kvalitetsstandarden for 2025:
Sagsbehandlingsfrister
Det foreslås, at sagsbehandlingsfristerne udgår af kvalitetsstandarden, så de fremadrettet kun findes ét 
sted, som er på kommunens hjemmeside. Til gengæld henvises der i kvalitetsstandarden til oversigten på 
hjemmesiden. Dette foreslås indført for at gøre det lettere for borgerne at orientere sig i de gældende frister 
og for at minimere risikoen for, at der sker fejl i forbindelse med fristændringer. Med forslaget er der således 
ikke sket ændringer i sagsbehandlingsfristerne, men alene foretaget en samling af disse.
Støtte til mad og måltider
Hidtil har tilberedning af et varmt måltid mad i hjemmet været beskrevet som en aktivitet, som borgeren 
ikke kan få hjælp til. Ankestyrelsen har dog præciseret, at kommunerne ikke må have en generel 
bestemmelse herom. Dette skal i stedet bero på en individuel konkret vurdering – bl.a. med udgangspunkt 
i, om borgeren selv kan deltage i tilberedning af maden. På den baggrund foreslås det, at sætningen udgår.
Social og Sundhed vil løbende følge, hvorvidt dette vil resultere i, at flere borgere vil blive visiteret til støtte 
til mad og måltider.
Madservice
Hidtil har beboere på kommunens plejecentre, som modtager døgnkost, haft mulighed for at afbestille 
madservice med tre dages varsel ved langvarig indlæggelse eller ferie hos pårørende. På baggrund af 
afgørelse fra Ankestyrelsen udgår denne formulering af kvalitetstandarden, da afgørelsen præciserer, at 
[adresse]: EMN-2021-02342
Dok-ID: 3815013
Sagsbehandler: gila
Byråd
17. december 2024  16:00
maden kan afbestilles med kort varsel. Social og Sundhed foreslår, at varslet fremadrettet sættes til 24 
timer i forhold til det enkelte måltid. Dette ud fra en betragtning om dels hensynet til borgerens mulighed 
for mest mulig fleksibilitet, og dels kommunens planlægning af driften. Et varsel på 24 timer lever op til 
Ankestyrelsens krav om et kort varsel. Endvidere tilgodeses borgernes behov for fleksibilitet, samtidig med 
at der stadig gives et passende varsel til, at madservice kan planlægges uden unødige tab vedrørende 
driftsomkostninger mv. 
De foreslåede ændringer er markeret med rødt i vedlagte bilag.
Udover de fremhævede ændringer er der foretaget redaktionelle tilpasninger, herunder er der foretaget en 
justering af priserne fra 2023 til 2024-niveau jf. den årlige prisregulering.
VURDERING
Social og Sundhed vurderer, at de indarbejdede ændringer vedrørende ”Støtte til mad og måltider” og 
”Madservice” lever op til Ankestyrelsens afgørelser.
Social og Sundhed har sendt sagen i høring hos Ældrerådet og Handicaprådet i perioden 6. – 20. november 
2024. Høringssvarene er vedlagt som bilag.
Ældrerådet bemærker, at kvalitetsstandarden indeholder et tilfredsstillende niveau for den nødvendige 
hjælp, der tilbydes ældre borgere. 
Ældrerådet bemærker, at afsnittet om tilsynspolitikken er sprogligt forskellig fra resten af 
kvalitetsstandarden. Social og Sundhed er enig i denne betragtning. Det skyldes, at politikken beskriver 
den overordnede retning, som er styrende for området, og som dermed henvender sig til flere målgrupper, 
fx borgere, samarbejdspartnere, andre kommuner mv., mens kvalitetsstandarden primært retter sig mod 
borgerne.
Ældrerådet spørger, om nødkald kan bevilges ved funktionsnedsættelser af kortere varighed og ikke kun 
ved varig funktionsnedsættelse. Social og Sundhed oplyser, at nødkald kan udlånes på baggrund af en 
individuel vurdering af behov, og at dette allerede fremgår af kvalitetsstandarden. 
Social og Sundhed vil foretage redaktionelle ændringer på baggrund af Ældrerådets øvrige bemærkninger 
i høringssvaret. 
Handicaprådet tager kvalitetsstandarden til efterretning. Handicaprådet fremhæver, at det er positivt, at 
borgerne efter en individuel vurdering kan visiteres til et varmt måltid, samt at fristen for afbestilling af 
måltider ændres fra 3 dage til 24 timer.
Handicaprådet bemærker, at der er bortfald af tilbuddet om normalkost (30% fedt) og kost til småtspisende 
(50% fedt). Handicaprådet spørger om ældre bliver kompenseret på anden måde. Social og Sundhed 
bemærker, at der ikke er bortfald af normalkost. Det er blot angivelsen af fedtindholdet i normalkosten, som 
er skrevet ud, da denne kan variere fra måltid til måltid. Der tages fortsat kostmæssige hensyn til borgere, 
der er småtspisende. Men i stedet for at berige et enkelt måltid med fedt, er der i højere grad kommet fokus 
på at sikre, at den samlede kost, som borgeren indtager i løbet af et helt døgn, har den rette 
energisammensætning. Kosten sammensættes fortsat med udgangspunkt i den enkelte borgers 
individuelle behov i alle dagens måltider. Hjemmeboende borgere modtager vejledning om den rette 
kostsammensætning.
ØKONOMI
”Kvalitetsstandard Ældre og Sundhed 2025” er udarbejdet med baggrund i den nuværende økonomiske 
ramme.
INDDRAGELSE
Sagen har været i høring hos Ældrerådet og Handicaprådet.
INDSTILLING
Direktøren for Social og Sundhed indstiller til Byrådet:
1.
At forslag til ”Kvalitetsstandard Ældre og Sundhed 2025” godkendes.
BESLUTNING
Social- og Sundhedsudvalget, 3. december 2024:
Fraværende: Ingen
Indstilles godkendt med mindre redaktionelle ændringer.
Borgmestersekretariatet, 6. december 2024:
Bilagene er opdateret med de redaktionelle ændringer i bilag 1 og 2, som blev aftalt på mødet i [adresse] og 
Sundhedsudvalget 3. december 2024.
Økonomiudvalget, 10. december 2024:
Fraværende: Ingen
Indstillingen fra [adresse] og Sundhedsudvalget indstilles godkendt.
Byrådet, 17. december 2024:
Fraværende: Ingen
Godkendt.
Bilag

Kvalitetsstandard Ældre og Sundhed 2025 - ændringer markeret (3776213)

Kvalitetsstandard Ældre og Sundhed 2025 hjemmeside (3789373)

Høringssvar fra Ældrerådet af 12. november 2024 (3818368)

Høringssvar fra Handicaprådet 12. november 2024 (3822059)
